CELEX: 32014R0262
Language: sk
Date: 2014-03-14 00:00:00
Title: Nariadenie Rady (EÚ) č. 262/2014 zo 14. marca 2014 , ktorým sa mení nariadenie (ES) č. 234/2004 o určitých reštriktívnych opatreniach voči Libérii

15.3.2014   
            
            
               SK
            
            
               Úradný vestník Európskej únie
            
            
               L 76/9
            
         
      NARIADENIE RADY (EÚ) č. 262/2014
   zo 14. marca 2014,
   ktorým sa mení nariadenie (ES) č. 234/2004 o určitých reštriktívnych opatreniach voči Libérii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na spoločnú pozíciu Rady 2008/109/SZBP z 12. februára 2008 o reštriktívnych opatreniach voči Libérii (1),
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Nariadením Rady (ES) č. 234/2004 (2) sa zavádza všeobecný zákaz poskytovania technického poradenstva, pomoci, výcviku, financovania alebo finančnej pomoci v súvislosti s vojenskými činnosťami akejkoľvek osobe, subjektu alebo orgánu v Libérii.
            
         
               (2)
            
            
               Bezpečnostná rada Organizácie Spojených národov prijala 10. decembra 2013 rezolúciu 2128 (2013), ktorou sa opätovne potvrdzuje zbrojné embargo uložené v bode 2 rezolúcie 1521 (2003) a pozmenené v bodoch 1 a 2 rezolúcie 1683 (2006), v bode 1 písm. b) rezolúcie 1731 (2006), v bodoch 3, 4, 5 a 6 rezolúcie 1903 (2009) a v bode 3 rezolúcie 1961 (2010), a ktorou sa upravujú súvisiace oznamovacie požiadavky.
            
         
               (3)
            
            
               Rada 14. marca 2014 prijala rozhodnutie 2014/141/SZBP (3), ktorým sa na uvedený účel mení spoločná pozícia 2008/109/SZBP.
            
         
               (4)
            
            
               Niektoré z uvedených opatrení patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch.
            
         
               (5)
            
            
               Nariadenie (ES) č. 234/2004 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Nariadenie (ES) č. 234/2004 sa mení takto:
   
               1.
            
            
               V článku 3 ods. 1 sa písmeno b) nahrádza takto:
               
                           „b)
                        
                        
                           technickej pomoci v súvislosti s nesmrtiacim vybavením, ktoré je určené výlučne na humanitárne alebo ochranné účely.“
                        
                     
         
               2.
            
            
               Článok 4 sa nahrádza takto:
               „Článok 4
               Fyzické a právnické osoby, subjekty alebo orgány, ktoré majú v úmysle poskytovať vláde Libérie akúkoľvek pomoc súvisiacu s vojenskými činnosťami alebo inými činnosťami v rámci bezpečnostného sektora v zmysle článku 1, vopred informujú príslušný orgán, na ktorý odkazujú webové stránky uvedené v prílohe I, v členskom štáte, v ktorom majú bydlisko alebo sídlo. Takéto informácie musia obsahovať všetky relevantné údaje vrátane, ak je to možné, účelu a konečných užívateľov, technických špecifikácií a množstva vybavenia, ktoré sa má dodať, dodávateľa, navrhovaného dátumu dodávky, spôsobu prepravy a trasy prepravy zásielok. Dotknutý členský štát po prijatí príslušných informácií, v súčinnosti s vládou Libérie, oznámi sankčnému výboru tieto informácie, ak vláda Libérie neposkytla uvedené oznámenie v súlade s bodom 2 písm. b) bodmi ii) a iii) rezolúcie Bezpečnostnej rady OSN 2128 (2013).“
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. marca 2014
      
         
            Za Radu
         
         
            predseda
         
         M. CHRISOCHOIDIS
         
      
   
   
      (1)  Ú. v. EÚ L 38, 13.2.2008, s. 26.
   
      (2)  Nariadenie Rady (ES) č. 234/2004 z 10. februára 2004 o určitých reštriktívnych opatreniach voči Libérii a ktorým sa zrušuje nariadenie (ES) č. 1030/2003 (Ú. v. EÚ L 40, 12.2.2004, s. 1).
   
      (3)  Rozhodnutie Rady 2014/141/SZBP zo 14. marca 2014, ktorým sa mení spoločná pozícia 2008/109/SZBP o reštriktívnych opatreniach voči Libérii. Pozri stranu 45 tohto úradného vestníka.